Dunaszekcső község képviselőtestülete
9/1993.

Jegyzőkönyv
Készült a Dunaszekcső Községi Önkormányzat képviselőtestülete 1993. november 3-án megtartott üléséről.

Jelen vannak:  Dr. Schmidt József,

Draskovits Pál,

Dr. Pálos Ferenc,

Dr. Wilhelm József,

Guzsván Lajosné, 

Hetényi Ádámné, 

Dr. Márton Lázár,

Sándor József helyi képviselők,

Hegedűs György jegyző, Kelemen Antalné élelmezésvezető, Heim Mátyásné főszakács – az élelmezési nyersanyagköltséget tárgyaló napirendi pontnál

Távol maradt: Szödényi István helyi képviselő 

Dr. Schmidt József polgármester köszönti a jelenlévőket.

Megállapítja, hogy az ülés határozatképes, mert a 9 helyi képviselőből 8 fő jelen van. Ezután az ülést megnyitja, majd javaslatot tesz a napirendi pontokra, melyek a meghívóban szereplőhöz képest egy ponttal bővülnek. (Elkészült közben a község rendezési tervének módosítása.)
A testület tagjai a javaslatot vita nélkül elfogadták, és az alábbi napirendi pontokat tárgyalták meg:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) Dunaszekcső összevont rendezési tervének módosítása

Előadó: Dr. Schmidt József polgármester

3.) A központi konyhában az élelmezési nyersanyagnormák módosítása

Előadó: Dr. Schmidt József polgármester

4.) Földbérleti díjak módosítása

Előadó: Dr. Schmidt József polgármester

5.) Egyebek

A NAPIREND TÁRGYALÁSA

1.) napirendi pont: A polgármester beszámol a lejárt határidejű határozatok végrehajtásáról: a 33/1993. számú határozat végrehajtása a határozat szerint történt, nem a Pécsi Mérnöki Irodánál rendeltük meg a csatornázás kiviteli terveit. A határozat meghozatalát követően újabb ajánlat érkezett. Szakemberekkel megbeszélve ez az ajánlat, a siófoki KRISTÁLY Kft. ajánlata bizonyult a legjobbnak, náluk rendeltük meg a terv elkészítését. A költsége 2,5 millió forint, melyet kedvező határidejű feltételekkel fizethetünk ki.

A 24/1993. számú határozatban foglaltak szerint ismét felvettük a kapcsolatot a Rév u. 10. szám alatti ház leendő tulajdonosaival. Azért zárkóztak eddig el az ajánlattételtől, mert nem kapták meg a tulajdonjog bejegyzéséről szóló határozatot a földhivataltól. A jegyző közbenjárására a földhivatal meggyorsította az ügy intézését, a tulajdonjogot bejegyezték. A következő kifogásunk az volt, hogy az illetékhivatal még nem értékelte az ingatlant, így reális forgalmi értéket nem tudnak mondani. Az illetékhivatal a mai napon volt a helyszínen, tehát hamarosan megismerik a becsült forgalmi értéket.

Ezután már csak a megegyezés hiányzik a vételhez.

A 35/1993. számú határozat szerint az adásvételi szerződések elkészítése megtörtént.

A 26/1993. számú határozat szerint a bérbeadás megtörtént, a bérlők a terület rendbetételét megkezdték.

A 37/1993. számú határozatnak megfelelően a hivatal az alakszerű határozatokat elkészítette. A 3. pontban foglalt lehetőséggel – ebéd igénybevételével – Ferenczi József nem élt.
Bölcskei Csaba és Budi Györgyné részére a lakásfelújításhoz szükséges anyagok felmérése megtörtént.

Horváth Zoltán és felesége részére a százezer forint vissza nem térítendő támogatást nem fizettük ki, mert utólag kiderült, hogy a vásárolt lakás nem az első, a pécsi lakásuk tulajdonosai ők voltak.

Két ülés között történtek:

A „vízügyben” újabb tárgyalás volt, a vízügyi igazgatóság kezdeményezésére. A következő ütemhez nem adják meg a vízjogi engedélyt, mert az ÁNTSZ nem járul hozzá a technológiához.

A megoldásra három lehetőség vetődött fel:

· A meglévő kutak hozamának növelése, amely nem jó megoldás.

· A jelenlegi kutak közelében újabb kút fúrása. Ez sem jó, mert ugyanolyan minőségű vizet ad, mint a már meglévők.

· A mohácsi víz továbbvezetése Bárból Dunaszekcsőig. Ezáltal a község 1/3 része a mohácsi, 2/3 része helyi vízzel lenne ellátva. (Feltéve, hogy ehhez az ÁNTSZ hozzájárulna.)

A „pinceprogram” végrehajtása folytatódik. Mivel a vízügyi igazgatóság új feladatokat írt elő a kivitelező számára, újabb 2,5 millió forintot kellett kérni a Belügyminisztérium vezette tárcaközi bizottságtól. (Az 56. sz. úttól K-re lévő részt a régi mederbe kellett terelni, és ezt a mederszakaszt is ki kell burkolni.)

A tervezettnél több munkával, de sikerült végrehajtani a „Telelő” elzárását. Ezután vízzel való telítődés után jóval magasabb vízszint marad a mederben.

A napirendi ponthoz kérdés, hozzászólás nem volt, a testület 8 szavazattal 0 ellenében az alábbi határozatot hozta:

40/1993. /XI.3./ Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést elfogadja, a két ülés között történtekről szóló tájékoztatót tudomásul veszi.

1.) napirendi pont: Az 1993. június 30-án megtartott ülésen már a testület elvi állásfoglalását adta a rendezési terv módosításához a volt téglagyári üdülőterület beépítésének megváltoztatása miatt.

A tervező elkészítette a módosítás tervezetét. (A képviselők a rendezet-tervezet szövegét és térképvázlatot tanulmányozzák.)

Mindenki véleménye: A módosítás a megbeszéltek szerint történt, a terület kitűzése után sor kerülhet az adásvételi szerződés megkötésére. Az eladási árat a területnagyság ismeretében külön határozattal állapítják meg.

Hegedűs György javasolja pontosítani a rendelet-tervezet 2. §. /7/ bek.-ét úgy, hogy az ott felsorolt helyrajzi számú földrészletek a mai használatukban maradnak.

A képviselők a javaslattal kiegészülve a rendelet tervezetével egyetértettek, és 8 szavazattal 0 ellenében az alábbi önkormányzati rendeletet alkották:

A Dunaszekcső Községi Önkormányzat képviselőtestülete

7/1993. /XI.3./ számú rendelete

a község összevont rendezési tervéről szóló 2/1987. /V.2./

Tr. számú rendelet módosításáról

(A rendelet és melléklete a jegyzőkönyvhöz csatolva.)

3.) napirendi pont: a polgármester elmondja, hogy a központi konyha élelmezésvezetője kezdeményezte az élelmezési nyersanyagnormák emelését, mert az árak emelkedése miatt nem tudják szinten tartani az ellátást.

Kérésének indokoltsága vitathatatlan. Szóban szeretné kiegészíteni a leírtakat.

Kelemen Antalné: Differenciált emelést javasol, mégpedig aszerint, hogy ki hányszor veszi igénybe az étkezést. Ennek megfelelően az óvodás gyermekek és az iskola napközis gyermekek normáját 20%-kal, a többit 30%-kal kellene megemelni. A gyermekeknél a kisebb arányú emelés azért is indokoltabb, mert a térítési díj emelkedése miatt kezdetben csökken az igénylők létszáma.

Hozzászólások:

Hetényi Ádámné: Az időseknél soknak tartja a 30%-os emelést.

Dr. Pálos Ferenc: Az idősek az alacsony jövedelmük miatt csak a norma töredékét fizetik térítési díjként, ezért azt jobban emelné.

Draskovits Pál: Az idősek klubjába történő felvételnél és a szociális étkezőknél meg kellene határozni a felvételi létszám felső határát, és csak az igazán rászorulókat kellene felvenni.

Hegedűs György: Ez a megoldás igazságtalan lenne, mert esetlen olyanokat zárna ki helyhiány miatt, akik tényleg rászorulnak, és nem zárná ki a már felvettek közül a feltételeknek nem megfelelőket.

Dr. Schmidt József: Azonos arányban javasolja emelni a „nem gyerekek” normáját, kivéve a menzásokét, akik a 305-os emelésbe tartoznának. 

A vita lezárása előtt Guzsván Lajosné eltávozott az ülésről

Összegezve a képviselők a polgármester javaslatával értettek egyet, és 7 szavazattal 0 ellenében a következő határozatot hozták:

41/1993. /XI.3./ Kt. számú határozat
az élelmezési nyersanyagköltségek emeléséről

A képviselőtestület a 24/1991. /II.9./ Korm. rendelet 1. §. /3/ bekezdésében biztosított jogkörében az élelmezési nyersanyagköltséget az alábbiak szerint határozza meg:

- óvodás gyermek


50 Ft

- iskola napközis gyermek

71 Ft

- menzás iskolás gyermek

50 Ft

- idősek klubja gondozott

50 Ft

- felnőtt kötelezően étkező 

71 Ft

- vendégétkezők


61 Ft
Határidő: 1993. november 1-től folyamatos

Felelős: Dr. Schmidt József polgármester és az érintett intézményvezetők

4.) napirendi pont: A polgármester a földbérleti díjak módosítására két alternatív javaslatot terjeszt elő. A téma felvetését csupán az infláció emelkedése indokolja, nem a bevételek növelése, hiszen az 1993. évi bevételi terv 60 ezer forint.

A jelenlegi bérleti díjak: kert, szőlő, 
0,30 Ft/m2 
3 e Ft/ha

                                        szántó         0,20 Ft/m2
2 e Ft/ha

A javaslat szerint mindkét művelési ágban a m2/Ft díj 10 fillérrel azaz ezer forint/ha-al emelkedne.

A másik javaslat az étkezési búza mindenkori ára szerint differenciálna.

Hektáronként Dunaszekcsőn az átlag aranykorona:

· szántónál 18 ak

· kertnél     25 ak

· szőlőnél   40 ak

Pl.: ha 1 ak. 20 kb búzának felel meg, akkor a bérleti díj 360 kg/ha szántó esetében, kertnél 500 kg/ha, szőlőnél 800 kg/ha.

Dr. Wilhelm József és Draskovits Pál a második javaslatot tartja jobbnak és igazságosabbnak, mert az aranykorona még most is a föld legkörültekintőbb értékmérője.

Több hozzászólás nem volt, a testület 7 szavazattal 0 ellenében az alábbi határozatot hozta:

42/1993. /XI.3./ Kt. számú határozat
földbérleti díjakról

A képviselőtestület a földbérleti díjat évente, aranykoronánként 20 kg étkezési búza mindenkori árának megfelelő összegben állapítja meg.

Az 1994. évre szóló bérleti szerződéseket ennek figyelembe vételével kell megkötni.

Határidő: 1994. január 1-től folyamatos

Felelős: Dr. Schmidt József polgármester

6.) napirendi pont: A polgármester ismerteti a Szent-János hegyen ingatlantulajdonnal rendelkezők képviselőinek kérelmét, melyben ahhoz kérnek hozzájárulást, hogy víz gerincvezetéket építhessenek.

A beruházást saját pénzükből valósítják meg a tulajdonosok, az önkormányzat számára anyagi terhet nem jelent.
A döntés mérlegelésénél azt kell figyelembe venni, hogy ez a bővítés milyen hatással lehet a község amúgy is nehézkes vízellátására. Mellette szól, hogy – a terület elhelyezkedéséből következően  ha vízhiány lesz, az itt jelentkezik majd először. Az első tervek szerint 80-es átmérőjű csővezetékről volt szó. Ezt el kellett vetni, mert lehetővé tette volna az egész terület vízellátását, erre nem lett volna lehetőség. Most már 40-es csőről van szó, amely a 15 igénylőn kívül másnak nem ad lehetőséget a csatlakozásra.

Sándor József: Javasolja a hozzájárulás megadását, mert a vízmennyiséget nem csökkenti számottevően, ugyanakkor a falu tovább fejlődik.

Draskovits Pál: Adjuk meg a hozzájárulást, de magasabb vízdíjat állapítsunk meg.

Hegedűs György: Az önkormányzatok vízdíj megállapítási joga még csak tervezet, jelenleg nem élhetünk ilyen joggal.

A témához nem volt több hozzászólás, a testület 5 szavazattal 2 tartózkodás mellett a következő határozatot hozta:

43/1993. /XI.3./ Kt. számú határozat
vízhálózat- bővítés engedélyezéséről

A képviselőtestület hozzájárul, hogy a „Szent-János hegyen” az ingatlanok tulajdonosai saját erőből a községi hálózathoz csatlakozó vízvezetéket építsenek.

A polgármester ismerteti a mohácsi polgármester és a tűzoltó-parancsnokság levelét, melyben az új gépjármű fecskendő vásárlásához kérnek újabb támogatást.

Lakosság arányosan önkormányzatunknak nyolcvanezer forint terheli. Mivel már tavaly fizettünk ötvenezer forintot erre a célra, a különbséget jelentő harmincezer forintot kifizethetjük.

A képviselők a javaslattal egyetértettek, és 7 szavazattal 0 ellenében az alábbi határozatot hozták:
44/1993. /XI.3./ Kt. számú határozat
a tűzoltóság támogatásáról

A képviselőtestület gépjármű fecskendő vásárlásához a Mohácsi Tűzoltó-parancsnokság részére harmincezer forint támogatást nyújt.

A támogatást a MOHÁCS Városi önkormányzat költségvetési számlájára kell utalni. 

Határidő: 1993. november 20.

Felelős: Dr. Schmidt József polgármester

Dr. Schmidt József ismerteti a Bán és Társai Bt. levelét, melyben az általuk bérelt üzlethelyiség bővítéséhez szükséges terület megvételére tesznek ajánlatot.

Melegkonyhás készítményeket is szeretnének forgalmazni, a még szükséges területnagyság legalább 32 m2.

A testület tagjainak egyöntetű véleménye, hogy a volt piactér nem alkalmas további beépítésre. Ezen kívül nem teremthetők meg a feltételei az étterem kialakításának. Hiányzik a terület a járulékos tartozékok (pl. szennyvízelhelyezés) megépítéséhez.

A testület tagjai 5 szavazattal 2 tartózkodás mellett az alábbi határozatot hozták:

45/1993. /XI.3/ Kt. számú határozat
vételi ajánlat elutasításáról

A képviselőtestület nem tarja indokoltnak a volt piactér további beépítését, ezért a területből nem jelöl ki újabbat erre a célra. Javasolja a gazdasági társaságnak, hogy melegkonyhai készítményeket is árusító üzletét a község más területén alakítsa ki. 

A polgármester elmondja, hogy a Mohácsi Polgári Védelmi parancsnok egy megállapodás tervezetet juttatott el hozzánk, mely szerint a polgári védelem költségeit közösen viselnénk. A hozzájárulás fizetése a lakossági aránynak megfelelően történne, így a bennünket terhelő összeg 20 Ft/fő/év lenne.

A polgári védelemről szóló törvény és a végrehajtásról szóló kormányrendelet nem beszél költségek megosztásáról. E kérdésben dönteni előzetes tárgyalás nélkül nem lehet.

Ezen kívül a jövő évi költségvetés ismerete is szükséges ahhoz, hogy kötelezettséget vállalhassunk.

A határozat meghozatala előtt Dr. Pálos Ferenc eltávozott az ülésről.

A testület 6 szavazattal 0 ellenében az alábbi határozatot hozta: 

46/1993. /XI.3./ Kt. számú határozat
a polgári védelem költségeiről

A képviselőtestület a polgári védelem körzeti feladatainak ellátásához az 1994. évi költségvetés ismeretében járul hozzá.

Megbízza a polgármestert, hogy a kérdésről Mohács Város polgári védelmi parancsnokával folytasson tárgyalást.

Határidő: 1993. november 30.

Felelős: Dr. Schmidt József polgármester

A polgármester felolvassa a Mozgáskorlátozottak Baranya Megyei Egyesülete elnökének levelét, melyben pénzügyi támogatást kér.

Véleménye, hogy az önkormányzat pénzügyi helyzete nem teszi lehetővé nem helyi érdekeltségű társadalmi szervezetek támogatását.
Ugyanez a véleménye a többi helyi képviselőnek is.

A testület álláspontjáról a polgármester a egyesület elnökét tájékoztatni fogja.

Dr. Schmidt József felolvassa Bayer László Dunaszekcső, Malom köz 12. szám alatti lakos kérelmét, melyben a család számára lakást kér. Az indoklása szerint a lakásuk oly mértékben romlott állagú, hogy életveszélyes, éjszaka felváltva alszanak. Testvérével együtt jövedelem nélküliek, az édesanyjuk nyugdíjából élnek.

A bejelentést követően a műszaki ügyintéző a helyszínen volt. Véleménye szerint az épületen meglátszik a karbantartás hiánya, de nem életveszélyes. Ezt erősítette meg Dr. Pálos Ferenc véleménye is, aki háziorvosként járt a lakásban.

Egyébként az önkormányzatnak sem bérlakása, sem szükséglakása nincs, tehát ha életveszélyes is lenne, nem tudnánk elhelyezni a családot. Továbbá 1966-ban, az árvíz után új lakást kaptak, de elcserélték.

A helyi képviselők 6 szavazattal 0 ellenében a következő határozatot hozták:

47/1993. /XI.3./ Kt. számú határozat
lakáskérelemről 

A képviselőtestület Bayer László Dunaszekcső, Malom köz 12. szám alatti lakos kérelmét lakáslap hiányában teljesíteni nem tudja.

Javasolja, hogy családi összefogással a lakás fő elemeit tartsák karban rendszeresen, így megállítható a további állagromlás.

Draskovits Pál alpolgármester előterjeszti javaslatát a polgármester 13. havi illetményére. A jogszabály alapján legalább egy havi juttatás illeti meg a polgármestert, azaz lehet ennél több is. Javasolja, hogy egy havi tiszteletdíjnak megfelelő összeg kerüljön kifizetésre.

A testület vita nélkül 6 szavazattal 0 ellenében az alábbi határozatot hozta:

48/1993. /XI.3./ Kt. számú határozat
a polgármester 13. havi illetményéről

A képviselőtestület Dr. Schmidt József polgármester 13. havi juttatását az egy havi tiszteletdíjának megfelelő összegben állapítja meg.

A határozatról a TÁKISZ-t értesíteni kell.

Határidő: azonnal
Felelős: Hegedűs György jegyző 

Több tárgy nem volt, a polgármester az ülést berekesztette.

Kmft.


Dr. Schmidt József 
Hegedűs György


polgármester 
jegyző 

MŰSZAKI LEÍRÁS

Dunaszekcső ŐRT 2. sz. módosítási javaslat

A tervezési program az 1985. febr. (jelzőszám: V-84 112) összevont rendezési terv (jóváhagyó határozat: 2/1987/III.26. TR, valamint 6/1987./IV.29. TR/ területhasználásra épült.

Mivel a szolgáltatásoknál a közelmúlt változásai miatt a magánerős vállalkozás került előtérbe, a módosítási javaslat a jelenlegi piaci igények figyelembe vételével készült.

A terv szabályozási előírásai értelmében a terület a kulturált vizisportolást hivatott szolgálni.

Az Ü-VII. jelű építési övezetben az OÉSZ 25. §. és 29. §. szerint beépítés engedélyezhető.
Pécs, 1993. október 13.


Horváth Margit


Építész É-1-02-010


7624 Pécs Kacsóh 2.


Tel: 28.431

Dunaszekcső község önkormányzatának

……….sz. rendelete a község 

rendezési tervének módosításáról.

/tervezet/

1. §. 

A község összevont rendezési terve a 2. sz.-ú módosítási javaslatnak megfelelően változik.

2. §. 

Az összevont rendezési terv szabályozási előírásai 5. §-a a következő bekezdésekkel kiegészül:

/6./ A rendezési tervben a 277/47., 277/45., 5429., 5433., 5434. hrsz-ú  földrészletek együttes területére kijelölt vízisporttelepet  - a jelenlegi tulajdonviszonyokhoz alkalmazkodóan, a terv végrehajtását elősegítendő – az önkormányzat tulajdonában lévő 277/47. hrsz-ú földrészleten kell részben kijelölni és megvalósítani.

/7./ Az intézményterületi felhasználás alól a /7./ -ben fogalaltak szerint felszabaduló földrészletek közül a 277/45. hrsz-ú beépített földrészlet valamint az 5429, 5433., 5434. hrsz-ú földrészletek mai használatukban maradnak.

/8./ Az 5429, 5433, 5434, 5437, 5438, 5440 hrsz-ú földrészletek együttes területének felhasználásáról a rendezési terv felülvizsgálata rendelkezzék a közúti feltárás lehetőségének, valamint a parti sétány kialakíthatóságának meghagyásával.

Pécs, 1993. október 


A tervezetet készítette:


Horváth Margit


Építész É-1-02-010


7624 Pécs Kacsóh 2.


Tel: 28.431

Dunaszekcső község polgármesterétől

9/1993.

Meghívó

Dunaszekcső község önkormányzati képviselőtestülete 1993. november 3-án (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, legutóbbi ülés óta történtekről tájékoztatás

Előadó: Dr. Schmidt József polgármester

2.) Föld bérleti díjak módosítása

Előadó: Dr. Schmidt József polgármester

3.) Központi konyha étkezési nyersanyag normadíjainak módosítása

Előadó: Dr. Schmidt József polgármester

4.) Egyebek

Dunaszekcső, 1993. október 25.


Dr. Schmidt József 


polgármester 

20/1993.

20 pl.

Dunaszekcső község képviselőtestületének

Tárgy: étkezési normaemelés

Alulírott Kelemen Antalné élelmezésvezető az étkezési normaemelésre az alábbi javaslatot teszem:

Először is külön választanám az idősek és a gyerekek étkezési normaemelését:

Az idősek esetében: 25-30%-os emelést javaslok,

A gyermekeknél 20%-os emelést.

Fenti javaslatomat, amennyiben az ülésre meghívást kapok, szóban megindoklom.

Dunaszekcső, 1993. október 27.


Kelemen Antalné

Tisztelt Képviselőtestület!

A Bán és Társai Bt. képviseletében a következő problémával fordulok Önökhöz.

A működtetésünk alatt álló büfében a felmerülő igények miatt melegkonyhai készítményeket is szeretnénk forgalmazni. Ehhez a meglévő helyiség kicsi, nem felel meg a KÖJÁL előírásainak. Ennek érdekében bővíteni szeretnénk, amihez a képviselőtestület hozzájárulása, támogatása szükséges. Még legalább 32 m2 területre volna szükségünk a bővítéshez.
Kérem a feltételek ismertetését válaszukban, (ár, melyik terület) amennyiben kérésem pozitív fogadtatásra talált.

Jóindulatukban bízva maradok tisztelettel:


Bán Ferencné

Tisztelt Polgármester Úr!

A Mozgáskorlátozottak Baranya Megyei Egyesülete az ENSZ közgyűlés 1975. évi 31/123. számú határozata szellemében 1978. évben, mint érdekvédelmi szervezet alakult.

Célunk a megyében élő kb. 13 ezer főt számláló mozgáskorlátozott egyén felkutatása, Egyesületünkbe való tömörítése, jogaikra és kötelességükre vonatkozó felvilágosításuk és érdekvédelmük ellátása.

Egyesületünk a jobb ügyintézés érdekében a megye minden városában kialakította a helyi tagegyesületeit, csoportjait. Megalakulásunkkor Egyesületünk 126 főt számlált, ez a létszám ma közel 2 ezer főre emelkedett. Tevékenységünk a mozgáskorlátozottak közösségi és egyéni érdekében történik, mely magába foglalja a munkaügyi, szociális, kulturális, egészségügyi, környezetügyi szükségleteket és szempontokat. Nem utolsó sorban igyekszünk a mindenkori államrend ügyintézésével számukra a nehéz adottságaik és mostoha körülményeik figyelembe vételével életvitelüket jobbá tenni.
Tevékenységünk állami szerveink és hivatalaink által elismerten közhasznú tevékenységnek minősül. Ügyintéző hálózatunk az állampolgári jogon járó juttatások megítélése és utalása vonatkozásban a megye területén élő mozgáskorlátozottnak minősített állampolgárok érdekében történik még akkor is, ha az egyén egyesületünknek nem tagja. 

Tisztelt Polgármester Úr!

Egyesületünk az előző kormányzat helytelen állásfoglalásából származóan állami költségvetésben támogatott tényezőként nem szerepelhetett. Tehát nem élvezhettük azt a jogot, amit az egyéb rokkant szervezetek. Ezért voltunk kénytelenek támogatás céljából a társadalmunk széles rétegét kérni, mely ez ideig eredményes volt. Sajnos azonban ez a támogatási forma ma már nem működik. Ezért a további működésünk érdekében kénytelenek vagyunk az illetékes önkormányzatokhoz fordulni és kérni, hogy szíveskedjenek az Önök helyiségében mozgáskorlátozottak érdekében tevékenykedő megyei egyesületünk támogatásában részt venni és részünkre éves szinten egy bizonyos összeget utalni.

Tisztelt Polgármester Úr!

A megítélésünk céljából tudni kell, hogy a megyei és helyi egyesületek állampolgári jogon járó támogatások esetén olyan állami feladatokat látnak el, melyek lebonyolítása számunkra (helyi kiszállások, útiköltségek, különböző ügyintézésből származó költségek stb.) komoly kiadásokat okoznak. Ha ezt a munkát Egyesületünk nem látná el, úgy ezen tennivalók és kiadások az illetékes önkormányzatokra hárulnának. Tehát két okunk is van, hogy támogatásért Önökhöz is forduljunk. Úgy mint a társadalmi szervezet működése, segítése, valamint a közhasznú tevékenységből származó kiadások fedezet biztosítása.
Tájékoztatásul közöljük, hogy Megyei Egyesületünk taglétszáma ugrásszerűen növekszik. Ez vonatkozik az Önök területén működő tagegyesületünkre is. 

Taglétszámunk növekedésével ugrásszerűen nőnek közhasznú tennivalóink és kiadásaink is. Mindezeket figyelembe vételével kérjük a Tisztelt polgármester urat és az önkormányzat tagjait, hogy a területükön működő Egyesületünk részére támogatást adni s az önkormányzat által adható összeget az 1994. évi költségvetésükbe szíveskedjenek támogatási céllal beállítani. Az összeget a mellékelt csekken illetve a Bm. OTP-nél vezetett 581-4062-0/249-98006. számla számunk javára befizetni. Szíves betekintés céljából csatoljuk a területükön működő tagegyesületünk 1993. évi program tervét, melyhez hasonló lesz az 1994. évi is.

Tisztelt Polgármester Úr!

Felhívjuk szíves figyelmét, hogy a fennálló joghézagok következményeként hazánkba ma igen sok olyan, főleg kis csoportok és magáncélokat szolgáló alapítványok és kft-k alakultak, amelyek a mai nevük mögé bújva, ránk hivatkozva, a mozgáskorlátozottak ügyét kiaknázva, ilyen-olyan formában komoly összegeket kéregetnek társadalmunk széles rétegétől, holott a mozgáskorlátozottak érdekében végzett egyesületi munkánkban, s annak felelősségében s az ahhoz tartozó költségkiadásokban, vagyis az igen széles réteggel kapcsolódó társadalmi építő munkában nem vesznek részt.

Kérjük, amennyiben nevünket felhasználva, vagy a mi általunk ügyintézett mozgáskorlátozottakra való hivatkozással támogatási céllal keresnék meg Önöket, szíveskedjen annak jogosultságát igazoltatni.
Annak reményében, hogy kérésünk meghallgatásra talál és a Megyei Egyesületünk működése a jövőben is biztosított lesz, kívánunk Önnek és az Önkormányzat képviselőtestületének eredményes munkát és jó egészséget.


Tisztelettel:


Gál Péter, elnök

A Mozgáskorlátozottak Baranya Megyei Egyesületének

1994. évi munkaterve

1. Intézményi hálózat feltérképezése

2. Állandó kapcsolattartás a MEOSZ-szal, társegyesületekkel, a vezetők tanácsán és titkárságán keresztül.

3. Az egyesület ügyintézői hálózatának folyamatos működtetése, tevékenységének kiterjesztése.

4. A megye területén élő különösen nehéz helyzetű egyesületi tagok felkutatása, felmérésének irányítása

5. Megyei és helyi gazdasági lehetőségek keresése, új társadalmi kapcsolatok teremtése.

6. A megyei és helyi önkormányzatoknál kapcsolatok teremtése, kiépítése.
7. A megyei szervezetekkel szoros kapcsolat kiépítése.

8. Megyei egyesületek keretén belül közös rendezvények szervezéséhez segítségnyújtás.

9. Közéleti, baráti megyékkel történő szoros kapcsolat kiépítése, sport és kulturrendezvények szervezése.

10. Egyesületünket segítő alapítványok felkutatása.

11. A megyei rétegcsoportok alakításának szervezése.

12. Javaink tovább fejlesztése, Szentdomján és Harkány, valamint a Rákóczi út 39./b vonatkozásában.

13. Új területi egyesületek létrehozásának felmérése.

14. Rendeleteink betartásának figyelemmel kísérése.

15. Szentdomján II. ütem (területrendezés beindítása).

16. Egyesületi vállalkozás (társvállalkozás) megvalósítása, illetve módjának keresése.

17. Egyesületünk szabályzatainak esetleges módosítása.

18. A megye területén működő városi egyesületekkel a szoros munkakapcsolat tartása és tovább fejlesztése.

19. Sportügyek.

20. Látogató hálózat szervezése.

Az egyesület ezen fő szempontok szerint állítja össze éves tervét- ajánlatát. A részprogramokat minden tagegyesület saját mag a állítja össze, mely beépül a közös tervezetbe.

EGYESÜLETÜNK ISMERTETŐJE

Megnevezésünk: Mozgáskorlátozottak Baranya Megyei Egyesülete

Székhelye: Pécs, Tüzér u. 13. Tel: 310-903

Egyesület elnöke: Gál Péter Pécs, Fogaras u. 7. Tel: 318-847

Egyesület taglétszáma:  közel 2.000 fő.
Egyesületünk 1978. szeptember 12-én alakult 86 taggal.

Működésünket közgyűlésünk által elfogadott alapszabályinkban foglaltak szerint végezzük.

Egyesületünk célja a mozgáskorlátozott emberek felkutatása, egységbe tömörítése, feladata érdekvédelmük ellátása, társadalmi beilleszkedésük elősegítése.

Egyesületünk vezetését a választott tisztségviselők végzik, mely 9 tagú.

Egyesületünk a megyei városokban csoportegyesületeket hozott létre, melyek vezetői megyei egyesületi tisztségviselők. 

Napi tevékenységünk az élet minden területére kiható, köz- és egyéni ügyek intézését szolgáló tevékenységből áll.

Fontos szempontként kezeljük a mozgáskorlátozottak felkutatását, tagságban tömörítését, és érdekükben szociálpolitikai, közlekedési, kulturális, sport, környezeti, építészeti, egészségügyi stb. vonatkozásban, minden társadalmi rétegre kiterjedően dolgozunk. Munkánk két fő területre oszlik, a számukra adható támogatások vonatkozásában, úgy mint állampolgári jog alapján és azt kiegészítő tagsági jogokkal növelt jogok megítélése és javaslattétele vonatkozásában.

Működésünket attól függetlenül, hogy közhasznú tevékenységnek minősül, kellő mértékű állami költségvetés nem támogatja. A kezdettől fogva társadalmi támogatásokból tartottuk fenn magunkat. Szoros kapcsolatot építettünk ki minden olyan intézménnyel, intézettel, vállalattal és a társadalom minden rétegével, akik munkánkat segítik. Tevékenységünk igen szorosan kapcsolódik a mindenkori államrend népjóléti tevékenységéhez. Működési tapasztalatainkból megalapozott javaslatokat dolgozunk ki és bocsájtunk az illetékes állami szervek elé javaslatok formájában. Kritikus szemmel figyeljük a jelenben történteket, komoly javaslatokkal segítjük a jövő építését és állandóan tevékenykedünk a mozgáskorlátozott emberek érdekében.

Gál Péter


elnök 

Polgármesteri Hivatal

Dunaszekcső
Tárgy: Kérelem

Balogh Lajos Dunaszekcső, Kinizsi u. 9. sz. alatti lakos azzal a kéréssel fordulok a Polgármesteri Hivatalhoz, hogy az 1388/3 hrsz-ú, 2166 m2 területet részünkre kertnek értékesíteni szíveskedjenek.

Dunaszekcső, 1993. szeptember 10.


Köszönettel:


Balogh Lajos


Dunaszekcső


Kinizsi u. 9. 

Dunaszekcső Község Jegyzője 

Balogh Lajos

Dunaszekcső, Kinizsi u. 9.

Kérelmére válaszolva tájékoztatom, hogy az 1388/3 hrsz-ú földrészlet a község összevont rendezési terve szerint lakótelek. Így kert céljára nem értékesíthető.

Lakótelekként való értékesítés esetén pedig a vevő szerződésben vállalja, hogy három éven belül beépíti.

A kérelemről a képviselőtestületet tájékoztatttuk.

Dunaszekcső, 1993. november 30.


Hegedűs György

Képviselőtestület 

Dunaszekcső  

Pályázat

Dunaszekcső község szemétszállítására

Bemutatkozás: A volt költségvetési üzem köztisztasági részlegét privatizálták. Pályázat útján jutottam a 2 db Skoda Liaz szemétszállító célgéphez, mellyel 2 db kukát lehet egyszerre üríteni, vagy 1,1 m3-es konténert, vagy zsákos szemetet. Telephelyem és műhelyhátterem az Altan Bóly Kft-ben (a volt költségvetési üzemben) biztosított.

Környezetvédelmi múltam 1975-ben kezdődött, amikor a kv. üzem élén megszerveztük Bóly község egy részének szemétszállítását. Jelenleg több település hulladékát szállítom és szeméttelepeket kezelek.

Szeretném felidézni, hogy mint szolgáltató üzem jelen voltam a dunaszekcsői hulladékszállítás indításánál. Évekig szolgáltatott a volt kv. üzem a településnek.
Előzmény: Mivel túlbiztosított a jelenlegi szolgáltatás, ezért is jelentkezem Dunaszekcső településnél. Másrészt azért, mert a környezetvédelem a szemét tekintetében nem lehet lokális ügy. Csak régióban oldható meg majd a szelektív gyűjtés, a hulladékégetés, vagy a hulladékhasznosítás valamilyen formája. 

Hosszú távú elképzeléseim szükséges része a mostani szolgáltatás.

Árajánlatunk: 750.000 Ft+Áfa/1994. év

Az ár magában foglalja a lakosságnál és az önkormányzati intézményeknél keletkező szemét elszállítását a település hulladéklerakó helyére.

Gyakorisága: heti egyszeri szállítás

Bóly, 1993. dec. 20.


Huba Gyula


Vállalkozó

